
На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле законитости и правилности рада Министарства здравља, Сектор за инспекцијске послове, Одељење за санитарну инспекцију, покренутом по притужби АА из …, …,  Заштитник грађана је сачинио следећи
ИЗВЕШТАЈ О СЛУЧАЈУ

СА ПРЕПОРУКОМ
Притужилац АА из … поднео је 26. 4. 2024. године Заштитнику грађана притужбу због непоступања санитарне инспекције Златиборског управног округа по његовом захтеву од 22. 12. 2023. године.
Сходно наводима из притужбе и приложеној документацији, притужилац је 22. 12. 2023. године, поступајући по упутству Вишег суда у Ужицу, у писарници Златиборског управног округа предао захтев насловљен на Санитарну инспекцију, који се односи на вршење ексхумације остатака ађутанта капетана ВВ, погинулог ... године и сахрањеног на територији МЗ ... Према наводима из притужбе, АА није добио никакав одговор на захтев који је поднео.
Испитујући предметне наводе из притужбе АА из …, Заштитник грађана је утврдио да су испуњени услови за покретање поступка контроле законитости и правилности рада Министарства здравља, Сектор за инспекцијске послове, Одељење за санитарну инспекцију и донео Закључак о покретању испитног поступка.
Министарство здравља, Сектор за инспекцијске послове, Одељење за санитарну инспекцију доставило је актом Број: … од 21. 5. 2024. године изјашњење Одсека за санитарни надзор из Ужица, у коме је наведено да је увидом у предмете из 2023. године у писарници Златиборског управног округа утврђено да нема заведеног предмета притужиоца у вези ексхумације посмртних остатака лица погинулог ... године, ађутанта капетана ВВ. Указано је да је притужилац у више наврата долазио у санитарну инспекцију са усменим захтевом и усменим путем захтевао „да му санитарна инспекција изврши есхумацију погинулог ађутанта капетана ВВ који је погинуо ... године и сахрањен на територији Месне заједнице …” 

Приликом разговора у просторијама санитарне инспекције AA је изјавио да је на имању извесног ББ сахрањен један четник чије име не зна у јесен ... године. Објашњено је да је, с обзиром да се радило о случају ископавања НН лица од стране особе која није ни у каквим родбинским везама с тим лицем, притужилац упућен у друге службе, односно у комуналну инспекцију која иначе издаје одобрење за ископавање. Према члану 61. Закона о заштити становништва од заразних болести, ископавање и пренос умрлог лица из једног гробног места ради сахране у друго гробно место, на истом гробљу, или у истом насељеном месту, обавља се на основу одобрења издатог од општинског органа управе надлежног за послове комуналне делатности.
Међутим, увидом у документацију достављену уз притужбу Заштитник грађана је недвосмислено утврдио да је притужилац предао спорни захтев за ексхумацију у писарници Златиборског управног округа дана 22. 12. 2023. године. Из наведених разлога, Заштитник грађана се обратио Министарству здравља захтевом за достављање додатних обавештења о поступању по притужиочевом захтеву. 
Министарство здравља, Сектор за инспекцијске послове, Одељење за санитарну инспекцију доставило је актом Број: … од 26. 6. 2024. године изјашњење Одсека за санитарни надзор из Ужица, у коме су изнети исти наводи као у претходном изјашњењу овог органа управе. Додато је да предмет по притужиочевом захтеву није заведен јер је документација коју је доставио непотпуна, што му је усменим путем неколико пута предочено приликом доласка у службене просторије Одсека за санитарни надзор.
Приликом сагледавања правилности и законитости рада надлежног органа старатељства у конкретном случају и утврђивање пропуста, Заштитник грађана руководио се одредбама Устава Републике Србије, Закона о Заштитнику грађана, Закона о државној управи
, Закона о општем управном поступку
 и Закона о заштити становништва од заразних болести
. 
Министарство здравља, Сектор за инспекцијске послове, Одељење за санитарну инспекцију, Одсек за санитарни надзор Ужице направио је пропуст у раду због тога што није, након што је примио захтев протужиоца да 22. 12. 2023. године, формирао предмет по његовом обраћању и даље поступао у складу са правилима управног поступка који регулишу општење органа и странака. Предметна правила подразумевају обавезу органа да, у случају да је поднесак неуредан, у року од осам дана од пријема поднеска обавести подносиоца на који начин да уреди поднесак и то у року који не може бити краћи од осам дана, уз упозорење на правне последице ако не уреди поднесак у року. Такође, у случају да је Одсек за санитарни надзор из Ужица сматрао да није надлежан да прими поднесак који му је притужилац предао, имао је обавезу да га проследи надлежном органу и о томе обавести подносиоца. 
Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Наиме, стандард добре управе и етичко правило понашања у поступању државних органа подразумева обавезу да грађанима, увек кад им се обрате поднеском, доставе писмени одговор. Ако је грађанин затражио одређено обавештење или информацију, неопходно је да му се писмено одговори, а по потреби и да се укаже на разлоге због којих исте није могуће пружити.

Добра управа, сходно својим начелима и принципима, између осталог, подразумева да управа стручно и ефикасно одговара на захтеве грађана, да је окренута потребама грађана и њиховом испуњавању, да је отворена и доступна грађанима, да поступа са уважавањем и пажњом, да једнако поступа са грађанима у истим и сличним ситуацијама, као и да благовремено поступа по захтевима грађана.

С обзиром на утврђене чињенице и околности у вези са поступањем Министарства здравља, Сектор за инспекцијске послове, Одељење за санитарну инспекцију, Одсек за санитарни надзор Ужице у поступању по протужиочевом обраћању, Заштитник грађана,  сагласно члану 37. став 3. Закона о Заштитнику грађана, ради унапређења рада органа управе и спречавања сличних ситуација у будућности, упућује следеће препоруке:
1. Министарство здравља, Сектор за инспекцијске послове, Одељење за санитарну инспекцију, Одсек за санитарни надзор Ужице ће у најкраћем могућем року формирати предмет по поднеску АА из … од 22. 12. 2023. године и обавестити притужиоца о поступању у предмету.

2. Министарство здравља, Сектор за инспекцијске послове, Одељење за санитарну инспекцију, Одсек за санитарни надзор Ужице ће у будућем раду приликом поступања по поднесцима странака водити рачуна да то чини у складу са одредбама Закона о управном поступку које регулишу општење органа и странака.

Министарство здравља, Сектор за инспекцијске послове, Одељење за санитарну инспекцију, Одсек за санитарни надзор Ужице, у складу са чланом 37. став 5. Закона о Заштитнику грађана, обавестиће Заштитника грађана у року од 30 дана о мерама предузетим ради испуњавања препорука.  
	    ЗАШТИТНИК ГРАЂАНА

	

	    мр Зоран Пашалић


Доставити:

- Министарству здравља, Сектор за инспекцијске послове, Одељење за санитарну инспекцију, Одсек за санитарни надзор Ужице
-Притужиоцу
- у списе предмета
� „Сл. гласник РС“, бр. 98/06


� „Сл. гласник РС“, бр. 105/2021


� „Сл. гласник РС“, бр. 79/2005, 101/2007, 95/2010, 99/2014, 47/2018 и 30/2018 - др. закон


� „Сл. гласник РС“, бр. 18/2016, 95/2018 - аутентично тумачење и 2/2023 - одлука УС


� „Сл. гласник РС“, бр. 15/2016, 68/2020 и 136/2020

